Ετήσια Σεμινάρια, Σεμινάρια

6/10/2025 - 20/02/2026

Διάλογοι Θεατρικής Έκφρασης και Εσωτερικής Αναζήτησης στο Ολυμπιακό Μουσείο | Πολιτιστική Συνταγογράφηση – Εργαστήρι Θεάτρου

ΘΕΡΑΠΕΥΤΙΚΟ ΕΡΓΑΣΤΗΡΙ ΤΟΥ ΟΛΥΜΠΙΑΚΟΥ ΜΟΥΣΕΙΟΥ ΘΕΣΣΑΛΟΝΙΚΗΣ με τίτλο “*Διάλογοι Θεατρικής Έκφρασης και Εσωτερικής Αναζήτησης στο Ολυμπιακό Μουσείο*”

Το Ολυμπιακό Μουσείο Θεσσαλονίκης στο πλαίσιο της συμμετοχής του στο πρόγραμμα του Υπουργείου Πολιτισμού “[Πολιτιστική Συνταγογράφηση ως συμπληρωματική αγωγή στην ψυχική υγεία](https://greece20.gov.gr/?projects=ypodomes-gia-tin-syndromi-toy-politismoy-stin-asimenia-oikonomia-amp-axiopoiisi-tis-technis-gia-tin-veltiosi-tis-psychikis-ygeias-16735-4)”, σε συνεργασία με το “[Ερευνητικό Πανεπιστημιακό Ινστιτούτο Ψυχικής Υγείας Κώστας Στεφανής](https://www.epipsi.gr/)”, πραγματοποιεί Θεατρικό Εργαστήρι με τίτλο “*Διάλογοι Θεατρικής Έκφρασης και Εσωτερικής Αναζήτησης στο Ολυμπιακό Μουσείο*”.

Η δράση απευθύνεται:

Σε νέους **ενήλικες 18 έως 30 ετών** με ψυχοκοινωνικές δυσκολίες, ήτοι διαταραχές άγχους ή προσαρμογής (F40-43) και ήπια καταθλιπτική διαταραχή (F32.0).

Μέσα σε 12 εβδομαδιαίες βιωματικές συναντήσεις σε ολιγομελείς ομάδες 8-12 ατόμων, οι συμμετέχοντες θα έχουν την ευκαιρία να συνδεθούν με τα πολύτιμα τεκμήρια της συλλογής του Ολυμπιακού Μουσείου και, παράλληλα, να εκφράσουν τα συναισθήματά τους μέσα από την τέχνη του Θεάτρου.

Το πρόγραμμα βασίζεται σε δύο άξονες:

1. **Σύνδεση** με τα πολλαπλά νοήματα που φέρουν τα αντικείμενα και το αρχειακό υλικό του Μουσείου, φορείς της Ολυμπιακής ιστορίας και των Αξιών της.
2. **Έκφραση** συναισθημάτων μέσω βιωματικών θεατρικών πρακτικών, που ενθαρρύνουν τη δημιουργικότητα, τη σωματική έκφραση και τη συλλογική εμπειρία.

Οι ωφελούμενοι θα διερευνήσουν ζητήματα που αφορούν την **Ομάδα** (σύνδεση, συνεργασία, επικοινωνία, συλλογικότητα, όραμα, σκοπός), την **Ταυτότητα** (ατομική και συλλογική διάσταση, διαφοροποίηση, ρόλοι) και τον **Εαυτό** (αξίες, δυνάμεις, προσδοκίες, επιθυμίες, στόχοι, ρίζες, συναισθήματα).

**Στόχος** είναι οι συμμετέχοντες να εμπνευστούν από τις Ολυμπιακές αξίες – Φιλία, Αριστεία, Σεβασμός – και να ζήσουν μια εμπειρία που ενώνει τον πολιτισμό με τον αθλητισμό, προσφέροντας χώρο για προσωπική ανάπτυξη και συλλογική δημιουργία.

**Διάρκεια δράσης:** Η δράση πραγματοποιείται σε δύο τρίμηνα με ομοειδής ομάδες (8-12 ατόμων). Το Α’ τρίμηνο ξεκινά στις αρχές Οκτωβρίου 2025 και ολοκληρώνεται εντός του Δεκεμβρίου 2025. Το δεύτερο τρίμηνο θα πραγματοποιηθεί εν συνεχεία κατά τους μήνες Ιανουάριο – Μάρτιο 2026.

Για ερευνητικούς λόγους η κατανομή των συμμετεχουσών/συμμετεχόντων στο Α’ & Β’ τρίμηνο γίνεται με τυχαιοποίηση από το ΕΠΙΨΥ.

**Έναρξη Α' Τριμήνου:** 6 Οκτωβρίου 2025 (Υποδοχή & Γνωριμία) στις 17.00μμ, 13 Οκτωβρίου 2025 (1η Συνάντηση) στις 16.30μμ

**Ημέρα και ώρα Συναντήσεων:** κάθε Δευτέρα 16.30-19.00μμ

**Χώρος δράσης:** Στο κτίριο του Ολυμπιακού Μουσείου, στη συμβολή των οδών Αγ. Δημητρίου & 3ης Σεπτεμβρίου (οδηγίες πρόσβασης [**εδώ**](https://www.google.com/maps/place/data=!4m2!3m1!1s0x14a838f9c6ff8d77:0x9b59c9ede865a14d?sa=X&ved=1t:8290&ictx=111))

**Κόστος συμμετοχής:** Δωρεάν

*Θα τηρηθεί σειρά προτεραιότητας και εφόσον συμπληρωθεί ο αριθμός ωφελούμενων, θα τηρηθεί λίστα αναμονής.*

Διαδικασία παραπομπής για **Δομές / Φορείς και Επαγγελματίες Παροχής Υπηρεσιών Ψυχικής Υγείας**:

* Ο Ιατρός (Ψυχίατρος) ή Επαγγελματίας Ψυχικής Υγείας (Ψυχολόγος, Κοινωνικός Λειτουργούς, Εργοθεραπευτής) - λειτουργών αυτόνομα ή στο πλαίσιο μονάδας ψυχικής υγείας - συμπληρώνει και υπογράφει το σχετικό **παραπεμπτικό σημείωμα** και το παραδίδει στον συμμετέχοντα, ο οποίος οφείλει να το προσκομίσει άμεσα (εντός 2-3 ημερών) στο Φορέα Πολιτισμού (Αγ. Δημητρίου & 3ης Σεπτεμβρίου) ή ηλεκτρονικά με email στο [marketing@olympicmuseum.org.gr](mailto:marketing@olympicmuseum.org.gr)

Για **Ιδιώτες / Ωφελούμενους**:

* Μιλήστε με τον προσωπικό σας θεραπευτή (ο οποίος πρέπει να ενημερωθεί και να σας παραπέμψει με το σχετικό **παραπεμπτικό** **σημείωμα**) και επικοινωνήστε με τους Υπεύθυνους Επικοινωνίας του Προγράμματος στο τηλ. 2310 968531 ή με email στο [marketing@olympicmuseum.org.gr](mailto:marketing@olympicmuseum.org.gr)

**Επισυνάπτεται:**

Παραπεμπτικό Σημείωμα σε μορφή word, το οποίο περιέχει τις φόρμες, με τις οποίες οι θεράποντες ιατροί (ψυχίατροι, ψυχολόγοι, εργοθεραπευτές, κοινωνικοί λειτουργοί) παραπέμπουν τους ασθενείς τους στο πρόγραμμα.